《江口望金陵》
清代·徐时作

江流何浩浩，日夜无穷已。隐隐石头城，虎踞龙蟠地。

泛舟极远目，天际孤云起。吊古溯前朝，战争空戍垒。

芳草自萋萋，水弱山柔靡。宋齐与梁陈，六代如梦里。

古来图大事，江东何足齿。帝业总偏安，王气亦难恃。

江山虽秀拔，风俗终奢侈。元气泄波涛，英雄能有几。

何如幽燕间，提封直万里。三边归控制，四辅堪俯视。

临风发浩歌，一笑空江水。

作者简介：（1697—1777）福建建宁人，字邺侯，号筠亭。雍正五年进士，累官沧州知州，以母老告归。归后倡建濉川书院。有《崇本山堂诗文集》、《闲居偶录》、《棻堂节录》、《啸月亭笔记》。